text: Ballon-video på plejehjem set af knap 1,5 mio på Facebook
  28 oktober 2015 kl. 12.22
  Den ugentlige ballon-leg med isoleringsrør på Filskov Friplejehjem er set af knap halvanden million mennesker på Facebook. Se den her.
  Bang, ha ha ha, bang.
  Det går lystigt for sig på Filskov Friplejehjem hver torsdag, når isoleringsrørene findes frem og ballonerne pustes op.
  På Facebook er der enorm interesse for ballon-videoen, hvor plejehjemsbeboerne er bænket omkring spisebordet og udstyret med et isoleringsrør til at slå med. Meningen med legen er, at ballonenerne skal bankes rundt på bordet.
  Det er kommet fuldstændig bag på Dorte Mouritsen, der fik ideen til aktiviteten på plejehjemmet, at videoen er nu afspillet 1.434.573 gange på Facebook.
  - Det er helt vildt, at så mange har set den. Det havde jeg ikke regnet med, fortæller hun til TV SYD.
  Ballon-aktiviteten på plejehjemmet er ikke ny. Beboerne er i gang med anden sæson af aktiviteten, der som regel finder sted hver torsdag i vinterperioden.
  - Det er en god aktivitet for alle de ældre. Demente har for eksempel stor glæde af den, fordi den koordinerer synet med bevægelse og på den måde træner motorikken og reaktionsevnen, fortæller Dorte Mouritsen, der fungerer som aktivitetsmedarbejder på Filskov Friplejehjem.
  